C 264/10
LT
Europos Sąjungos oficialusis leidinys
2023 7 27
2.a etapas.
Visapusiškos klimato kaitos poveikio vertinimo metodikos parengimas 2 atvejis.
Prisitaikymas prie karščio bangų poveikio keičiantis klimatui Botkyrkoje (Švedija) Pastaraisiais dešimtmečiais karščio bangų Švedijoje daugėjo, todėl didėja mirtingumas.
2010 m. Botkyrkos savivaldybėje ilgą laiką buvo aukšta temperatūra, todėl senyvo amžiaus žmonėms kilo problemų pensininkų ir slaugos namuose.
Siekiant sumažinti karščio bangų pavojų sveikatai, Botkyrkos savivaldybėje dėta daug pastangų, be kita ko, įgyvendinant vieną iš „Climatools“ programos projektų.
Vyresnio amžiaus asmenų, pensininkų ir slaugos namų darbuotojai buvo apmokyti apie karščio bangų riziką ir apie tai, ką reikia daryti įspėjimo apie karščio bangas atveju.
Prireikus gali būti pakviesta daugiau darbuotojų, kad papildoma parama padėtų teikti tinkamą priežiūrą.
Todėl 2018 m. karščio bangos metu savivaldybė buvo daug geriau pasirengusi ir apsirūpinusi nei ankstesniais metais.
Botkyrka taip pat remia veiksmus, kuriais siekiama pagerinti patalpų šiluminį komfortą ir įvairiose miesto vietovėse sukurti vėsumo zonas.
Vertinimo metodika yra tinkamo rizikos ir pažeidžiamumo vertinimo pagrindas.
Ja taip pat užtikrinama, kad ateityje vertinimą būtų galima atlikti palyginti greitai, kiekvieną kartą nerengiant naujos metodikos.
Siekiant pateikti patikimą su klimatu susijusios rizikos ir pažeidžiamumo vertinimą, rekomenduojami šie patikimos metodikos elementai:
— Vertinimas turėtų būti grindžiamas naujausiais moksliniais duomenimis ir žiniomis, kad būtų užtikrintas tikslumas ir aktualumas atsižvelgiant į dabartines būsimo klimato kaitos poveikio prognozes.
Į vertinimą turėtų būti įtraukta informacija apie dabartinių klimato sąlygų tendencijas ir naujausias būsimų klimato scenarijų prognozes, įskaitant iš lėto vykstančius ir ekstremalius įvykius.
Turimą informaciją apie būsimas grėsmes ir galimybes jūsų šaliai galima rinkti ir analizuoti remiantis įvairiomis ataskaitomis ir pažeidžiamumo vertinimais, kuriuos atliko Tarpvyriausybinė klimato kaitos komisija, Europos aplinkos agentūra, Jungtinis tyrimų centras arba 2020 m. mokslinių tyrimų programos „Europos horizontas“ vykdytojai.
— Vertinimas turėtų būti grindžiamas testavimo nepalankiausiomis sąlygomis rezultatais, ypatingą dėmesį skiriant ypatingos svarbos paslaugas teikiantiems infrastruktūros objektams ir sistemoms.
Testavimu nepalankiausiomis klimato sąlygomis nustatoma galima rizika tam tikrame sektoriuje ar sistemoje (pvz., visuomenės sveikatos, vandens saugos bei saugumo arba maisto saugos ir apsirūpinimo maistu saugumo), kylanti dėl su klimatu susijusių pavojų, pavyzdžiui, potvynių, karščio, sausrų, audrų ir t. t.
Pirmasis testavimo nepalankiausiomis sąlygomis etapas – nustatyti galimus su klimatu susijusius pavojus tam tikroje vietovėje.
Antrame etape tiriamas bendras tam tikros sektoriaus srities pažeidžiamumas, susijęs su klimato kaitos pavojumi, o papildomai gali būti atliekamas išsamus pažeidžiamumo vertinimas.
Taip pat reikėtų apsvarstyti galimybę atlikti kitus, platesnės, su klimatu nesusijusios nelaimių rizikos testavimus nepalankiausiomis sąlygomis ir pažeidžiamumo vertinimus (8).
Testavimo nepalankiausiomis sąlygomis rezultatai gali būti naudojami įgyvendinant prisitaikymo prie klimato kaitos strategiją.
Dialogai rizikos klausimais Nyderlanduose yra praktinio rezultatų panaudojimo gerosios praktikos pavyzdys.
Daugiau informacijos apie testavimą nepalankiausiomis sąlygomis ir dialogus rizikos klausimais pateikiama II priede.
— Vertinimas turėtų būti atliekamas remiantis bazinio lygio scenarijumi, kuris turėtų būti atnaujinamas kiekvieną kartą atnaujinant vertinimą.
Šiuo atveju bazinis lygis yra atskaitos taškas, susijęs su klimato būkle ir su konkrečiai teritorijai būdingu pažeidžiamumu tam tikroje vietovėje.
Kruopščiai parengti bazinio lygio scenarijai yra labai svarbūs siekiant įvertinti, kas buvo pasiekta vėlesniu įgyvendinimo etapu, ir pagerina stebėsenos bei vertinimo procesą.
(8) Remiantis rizikos vertinimais, scenarijais ir atsparumo nelaimėms tikslais, parengtais pagal Sąjungos civilinės saugos mechanizmą.